**** 

Európska únia

Európsky fond regionálneho

rozvoja

**Metodický výklad CKO č. 9**

**Programové obdobie 2014 – 2020**

|  |  |
| --- | --- |
| **Vec:** | k zákonu č. 461/2019 Z. z., ktorým sa dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a ktorým sa dopĺňa zákon č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov |
| **Vydáva:** | Centrálny koordinačný orgán  Úrad podpredsedu vlády SR pre investície a informatizáciu v súlade s kapitolou 1.2, ods. 3, písm. c) Systému riadenia európskych štrukturálnych a investičných fondov |
| **Záväznosť:** | Metodický výklad má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 2 |
| **Dátum vydania:** | 27.01.2020 |
| **Dátum účinnosti:** | 27.01.2020 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 1](#_Toc31042594)

[2 Základné pravidlá týkajúce sa zlúčenia operačných programov a vysvetlenie niektorých pojmov 2](#_Toc31042595)

[3 Implementácia po zlúčení operačných programov vo veciach, ktoré sú nové (t. j. neexistovali pred zlúčením operačných programov) 4](#_Toc31042596)

[4 Implementácia vo veciach, ktoré začali pred účinnosťou zlúčenia operačných programov a dokončujú sa po účinnosti zákona č. 461/2019 Z. z. 5](#_Toc31042597)

[6 Úprava vzorov CKO vydávaných k Systému riadenia európskych štrukturálnych a investičných fondov. 10](#_Toc31042598)

[7 Príklady 10](#_Toc31042599)

[8 ITMS2014+ 10](#_Toc31042600)

[9 Prílohy 11](#_Toc31042601)

1 Úvod

1. Dňa 27.12.2019 bol pod číslom 461/2019 Z. z. zverejnený zákon, ktorým sa mení a dopĺňa zák. č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „zákon o príspevku z EŠIF“) a ktorým sa dopĺňa zákon č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „zákon č. 461/2019 Z. z.“) s účinnosťou odo dňa vyhlásenia, t. j. od 27.12.2019.
2. Podľa § 55 zákona o príspevku z EŠIF sa tento zákon vzťahuje aj na zlúčenie operačných programov, ktoré nastalo pred nadobudnutím účinnosti zákona č. 461/2019 Z. z.
3. Zlúčenie operačných programov je v zákone o príspevku z EŠIF s účinnosťou od 27.12.2019 upravené vo všeobecnosti, t. j. bez zreteľa na zlučovanie konkrétnych operačných programov. Keďže v skutočnosti došlo v súbežnom procese k faktickému zlúčeniu operačného programu Výskum a inovácie do operačného programu Integrovaná infraštruktúra a z tohto procesu vznikli a stále vznikajú otázky, ktoré je vhodné alebo potrebné metodicky riešiť, tento výklad reaguje nielen na ostatnú novelu zákona o príspevku z EŠIF a venuje sa všeobecným otázkam k zlúčeniu operačných programov, ale túto všeobecnú rovinu prepája aj s riešením praktických implementačných otázok v súvislosti so zlúčením operačného programu Výskum a inovácie do operačného programu Integrovaná infraštruktúra.
4. Dňa 12.12.2019 bolo Slovenskej republike doručené vykonávacie rozhodnutie Európskej komisie, ktorým schvaľuje zmeny operačného programu „Integrovaná infraštruktúra“ (ďalej ako „OP II“) a operačného programu „Výskum a inovácie“ (ďalej ako „OP VaI“) tak, že sa v dôsledku týchto zmien začleňuje OP VaI do OP II ako nové prioritné osi 9 až 13 OP II, pričom podľa rozhodnutia „jeho obsah a finančné prostriedky zostávajú nezmenené po začlenení prioritných osí“ a tiež „Výdavky, ktoré boli oprávnené v rámci OP VaI, sú naďalej oprávnenými výdavkami v rámci OP II od 1. januára 2014 v rámci prioritných osí 9 až 13.“.
5. Zlúčenie OP VaI do OP II je na základe vykonávacieho rozhodnutia Európskej komisie účinné od 13.12.2019 a v plnej miere sa naň vzťahuje právna úprava zlúčenia operačných programov obsiahnutá v zákone o príspevku z EŠIF v zmysle jeho novely zákonom   
   č. 461/2019 Z. z.
6. Uznesením vlády SR č. 522 z 23. októbra 2019 boli určené Ministerstvo školstva, vedy, výskumu a športu SR a Ministerstvo hospodárstva SR ako sprostredkovateľské orgány pre OP II (ďalej ako „UV 522/2019“) ku dňu 13.12.2019 (v nadväznosti na vykonávacie rozhodnutie Európskej komisie) .
7. Týmto metodickým výkladom sa reaguje na tri základné situácie, ktoré v súvislosti so zlúčením operačných programov môžu nastať a ktoré aj v skutočnosti nastali v súvislosti so zlúčením OP VaI do OP II, a to:
8. implementácia po zlúčení operačných programov vo veciach, ktoré sú nové a ktoré neexistovali pred zlúčením operačných programov – úprava obsiahnutá v tomto metodickom výklade má všeobecnú povahu,
9. implementácia vo veciach, ktoré začali pred účinnosťou zlúčenia a dokončujú sa po účinnosti zákona č. 461/2019 Z. z. – úprava obsiahnutá v tomto metodickom výklade má všeobecnú povahu a do istej miery reaguje aj na zlúčenie OP VaI do OP II a
10. implementácia vo veciach, ktoré začali pred účinnosťou zlúčenia a boli realizované v tzv. medziobdobí medzi účinnosťou zlúčenia OP VaI do OP II na základe vykonávacieho rozhodnutia Európskej komisie dňa 13.12.2019 a nadobudnutím účinnosti zákona č. 461/2019 Z. z. dňa 27.12.2019 – úprava v tejto časti má špecifickú povahu, pretože z podstaty veci je viazaná len na zlúčenie OP VaI do OP II; ak boli dané úkony riešené priebežne aj naďalej, t. j. po účinnosti zák. č. 461/2019 Z. z., potom sa na ich režim vzťahuje písm. b) vyššie.
11. V metodickom výklade sú používané skratky a pojmy zavedené v zákone o príspevku z EŠIF a v Systéme riadenia európskych štrukturálnych a investičných fondov.

2 Základné pravidlá týkajúce sa zlúčenia operačných programov a vysvetlenie niektorých pojmov

1. Metodický výklad je vydaný v súlade s kapitolou 1.2, odsek 5 Systému riadenia európskych štrukturálnych a investičných fondov.
2. Vzhľadom na to, že zákon č. 461/2019 Z. z., ktorým sa zlúčenie operačných programov ako nový inštitút doplnilo do zákona o príspevku z EŠIF, neobsahoval žiadne iné zmeny, celý zákon a jeho dôvodová správa (vo všeobecnej a osobitnej časti) sa komplexne venujú iba problematike zlúčenia operačných programov. Novela zákona o príspevku z EŠIF obsahuje vecnú úpravu zlúčenia v § 3, 7 a 8 ako aj samostatnú úpravu týkajúcu sa rôznych procesov vedených, resp. dokumentov používaných v rámci implementácie EŠIF v § 54 (spoločné ustanovenia k zlúčeniu operačných programov) a v § 55 (prechodné ustanovenia k zlúčeniu OP VaI do OP II). Pri vzniku otázok súvisiacich so zlúčením operačných programov je preto potrebné odkázať na samotné ustanovenia zák. č. 461/2019 Z. z. a obsah dôvodovej správy. Úprava v samotnom právnom predpise, ale najmä v osobitnej časti dôvodovej správy, je podrobná a venuje sa aj otázkam vysvetľujúcim dôvody zákonnej úpravy a spôsob ich aplikácie v praxi nielen z hľadiska EŠIF, ale aj z hľadiska majetkovoprávneho a tiež širšieho legislatívneho ukotvenia účinkov zlúčenia operačných programov s dopadom na iné oblasti, ktoré môžu byť zlúčením dotknuté (napr. oblasť vykonávania finančnej kontroly, oblasť štátnozamestnaneckých vzťahov).
3. Zlúčenie operačných programov spôsobuje zánik zlučovaného operačného programu jeho včlenením do iného existujúceho operačného programu. Zlučovaný operačný program sa označuje ako „zanikajúci operačný program“ a operačný program, do ktorého sa zanikajúci operačný program včleňuje, sa označuje ako „nástupnícky operačný program“. Nástupnícky operačný program je univerzálnym právnym nástupcom do všetkých práv, povinností a vzťahov po zanikajúcom operačnom programe a súčasne dochádza k univerzálnej sukcesii aj na úrovni subjektov, t. j. na úrovni riadiaceho a sprostredkovateľského orgánu. Univerzálna sukcesia (právne nástupníctvo) sa tu používa vo svojom ustálenom význame vyplývajúcom aj z iných odvetví práva SR a právnej teórie[[1]](#footnote-1), pričom však ide o prvú výslovnú právnu úpravu univerzálnej sukcesie vo verejnom práve. Univerzálna sukcesia znamená, že právny nástupca automaticky vstupuje do postavenia svojho právneho predchodcu v celom rozsahu, bez potreby vykonania akéhokoľvek právneho úkonu, pretože univerzálnou sukcesiou dochádza k prechodu práv, povinností a vzťahov priamo zo zákona, nie k ich prevodu, na ktorý by sa vyžadovalo vykonanie právneho úkonu.
4. Ak zákon o príspevku z EŠIF neupravuje osobitne určitú konkrétnu záležitosť týkajúcu sa, resp. vyplývajúcu zo zlúčenia operačných programov, vždy je potrebné ju vyriešiť v súlade s princípom univerzálnej sukcesie, a to vo všetkých záležitostiach, ktoré sú zlúčením dotknuté, t. j. nielen ohľadom záležitostí priamo sa týkajúcich implementácie EŠIF. Uvedené napríklad znamená, že:
   1. Riadiaca dokumentácia (napr. výzvy, manuál procedúr, príručky, usmernenia, vzory alebo iné právne dokumenty vydané v zmysle zmluvy o poskytnutí NFP alebo v súvislosti s ňou) zanikajúceho operačného programu je účinnosťou zlúčenia riadiacou dokumentáciou nástupníckeho operačného programu, pričom sa na ňu neprihliada v časti, v ktorej je v rozpore s právnym postavením subjektov (RO/SO), ktoré tieto subjekty majú po účinnosti zlúčenia v nadväznosti na ich určenie podľa § 4 zákona o príspevku z EŠIF; to znamená, že sa neprihliada na právomoci a z nej vyplývajúce práva a povinnosti dané v riadiacej dokumentácii subjektu, ktorý bol riadiacim orgánom zanikajúceho operačného programu a po zlúčení je sprostredkovateľským orgánom nástupníckeho operačného programu, ak tieto právomoci sú podľa práva EÚ alebo SR späté výlučne s postavením riadiaceho orgánu,  ak právo SR súladné s právom EÚ neobsahuje osobitnú úpravu alebo ak tieto právomoci nemá spätne delegované podľa zmluvy o vykonávaní časti úloh riadiaceho orgánu sprostredkovateľským orgánom. Z praktického hľadiska uvedené znamená, že plnej aplikovateľnosti riadiacej dokumentácie nebráni, ak je formálne označená ako dokumentácia OP VaI namiesto OP II, ak takto existovala ku dňu účinnosti zlúčenia, pretože v tomto stave sa automaticky včlenila do OP II a takto existuje aj naďalej.
   2. Závery uvedené k riadiacej dokumentácii v písm. a) sa v primeranom rozsahu, aký je možný v danej veci uplatniť, uplatňujú aj na riadiacu dokumentáciu používanú pod projektom (v rámci národného, kde dochádza k poskytovaniu pomoci) voči cieľovým skupinám/užívateľom.
   3. Každý odkaz na zanikajúci operačný program (vrátane použitia loga) znamená odkaz na nástupnícky operačný program, ak z kontextu nevyplýva, že sa výslovne odkazuje len na zanikajúci operačný program v znení do nadobudnutia účinnosti zlúčenia operačných programov. Vo vzťahu k publicite je podrobnejší príklad uvedený v kapitole 7 tohto metodického výkladu.
5. Osobitná úprava je obsiahnutá najmä v § 54 zákona o príspevku z EŠIF, ktorého účelom je zabezpečiť kontinuitu právnych vzťahov na technickej úrovni, t. j. právnou úpravou týkajúcou sa exaktne jednotlivých záležitostí (konaní, procesov, úkonov, dokumentov a pod.), ktoré sa realizujú pri implementácii EŠIF. Ide najmä o tzv. dokončovacie konania, t. j. konania vedené poskytovateľom alebo správnym orgánom, ktoré boli začaté, ale neukončené pred účinnosťou zlúčenia. Platí pritom tzv. jednotnosť správneho konania, kedy sa správne konanie považuje za ukončené až právoplatnosťou v ňom vydaného rozhodnutia[[2]](#footnote-2). Tiež sa osobitná úprava v § 54 vzťahuje na konanie o preskúmaní rozhodnutia mimo odvolacieho konania.
6. Čo sa týka subjektov, univerzálna sukcesia sa v plnej miere uplatní aj v tejto rovine. Zákon o príspevku z EŠIF pracuje s označením poskytovateľ zanikajúceho operačného programu, prípadne poskytovateľ nástupníckeho operačného programu. Poskytovateľom sa vždy myslí ten subjekt, ktorý ako poskytovateľ podľa § 3 ods. 2 písm. f) zákona o príspevku z EŠIF konal ako riadiaci orgán alebo ako sprostredkovateľský orgán v zanikajúcom operačnom programe, alebo tak koná v nástupníckom operačnom programe.
7. Konanie v konkrétnych situáciách, ktoré zahŕňajú viaceré záležitosti, je potrebné vyhodnotiť na základe aplikácie všeobecných pravidiel v kombinácii s konkrétnym spôsobom konania podľa kapitoly 3 alebo 4 tohto výkladu. Niektoré typické situácie boli popísané v závere v kapitole 7 tohto výkladu.

3 Implementácia po zlúčení operačných programov vo veciach, ktoré sú nové (t. j. neexistovali pred zlúčením operačných programov)

1. V nových veciach koná každý poskytovateľ v takom postavení, ktoré má po zlúčení operačných programov, a to podľa štandardných ustanovení zákona o príspevku z EŠIF a v súlade so zmluvou o vykonávaní časti úloh riadiaceho orgánu sprostredkovateľským orgánombez toho, aby bolo v zásade potrebné osobitne riešiť následky zlúčenia operačných programov. Vychádza sa pritom z toho, že právne účinky úkonov vykonaných pred zlúčením operačných programov zostávajú aj po zlúčení automaticky zachované v plnom rozsahu (bez akejkoľvek výnimky) a ak sa v súvislosti s nimi začne konať v novej veci, vychádza sa z tohto pôvodného úkonu, ale nová vec sa rieši v súlade s aktuálnym postavením daného poskytovateľa v rámci nástupníckeho operačného programu. Príkladom je riešenie zmeny projektu, kontrola projektu, uzavretie záložnej zmluvy a mnohé ďalšie, ktoré začali alebo ku ktorým dochádza po účinnosti zlúčenia operačných programov na základe alebo v súvislosti so zmluvou o poskytnutí NFP, ktorá bola účinná pred zlúčením operačných programov. V prípade zlúčenia OP VaI do OP II to znamená, že každý z poskytovateľov koná v súlade s UV 522/2019, ktorým sa dopĺňa uznesenie vlády č. 171 zo 16. apríla 2014 a podľa zmluvy o vykonávaní časti úloh riadiaceho orgánu sprostredkovateľským orgánom.
2. To, či určitá záležitosť je novou vecou, je potrebné posudzovať prísne podľa vymedzenia danej záležitosti v zákone o príspevku z EŠIF. Napríklad, ak došlo k vyhláseniu výzvy pred zlúčením operačných programov, ale k podaniu žiadosti na základe takejto výzvy došlo až po zlúčení, na výzvu a zachovanie jej účinkov sa vzťahujú ustanovenia § 54 ods. 1 zákona o príspevku z EŠIF, konanie o žiadosti sa však už spravuje štandardnými ustanoveniami o konaní podľa § 19 zákona o príspevku z EŠIF bez toho, aby sa osobitne riešilo zlúčenie operačných programov, t. j. ide o novú vec.

4 Implementácia vo veciach, ktoré začali pred účinnosťou zlúčenia operačných programov a dokončujú sa po účinnosti zákona č. 461/2019 Z. z.

1. **Všeobecne:** Na tieto veci sa v plnej miere vzťahujú ustanovenia § 54 zákona o príspevku z EŠIF. V jednotlivých veciach koná poskytovateľ tak, ako mu to zákon prisudzuje, t. j. ako poskytovateľ zanikajúceho operačného programu (vo vzťahu ku konaniu o žiadosti a vo vzťahu k riešeniu opravných prostriedkov) alebo ako poskytovateľ nástupníckeho operačného programu (vo vzťahu k implementácii projektu podľa zmluvy o poskytnutí NFP a s tým súvisiacim úkonom, procesom a postupom). Pre zjednodušenie orientácie pri zlúčení OP VaI do OP II bola spracovaná tabuľka, ktorá sumarizuje jednotlivé konania, procesy, vzťahy, úkony a zodpovednosti vo vzťahu k všetkým trom poskytovateľom zanikajúceho operačného programu, t. j. MŠVVaŠ SR ako riadiaceho orgánu zanikajúceho operačného programu (v tabuľke označený ako „RO-Z“) a MH SR a Výskumnej agentúry ako sprostredkovateľských orgánov zanikajúceho operačného programu (v tabuľke označení ako „SO-Z“); tabuľka sa nachádza v prílohe č. 1 tohto metodického výkladu. Pre úplnosť sa dopĺňa, že v tabuľke označené subjekty SO-N a RO-N znamenajú sprostredkovateľský resp. riadiaci orgán nástupníckeho operačného programu.
2. **Verejnoprávna časť - konania vedené poskytovateľom alebo správnym orgánom:** Označenie poskytovateľa, resp. štatutárneho orgánu poskytovateľa v nadväznosti na úpravu podľa § 7 ods. 11, § 8 ods. 7 a § 54 zákona o príspevku z EŠIF pri tam uvedených konaniach alebo iných úkonoch, pri ktorých je metodické usmerňovanie v gescii CKO.
   1. Tzv. dokončovacie konania súvisiace s konaním o žiadosti alebo posudzovaním projektového zámeru (uvedené v § 54 ods. 2, 4 až 6) – týka sa vzorov CKO č. 19, 20, 22 a 30. Pre označenie konajúceho poskytovateľa je kľúčová konštrukcia obsiahnutá v § 7 ods. 11 a v § 8 ods. 7 zákona o príspevku z EŠIF v spojení s konkrétnym typom konania, pre ktorý je potrebné konajúci orgán označiť podľa § 54. Ak zákon o príspevku z EŠIF v § 54 stanovuje, že určitý subjekt koná ako poskytovateľ zanikajúceho operačného programu (v prílohe č. 1 označené ako „RO-Z“ alebo „SO-Z“), vo vzťahu k zlúčeniu OP VaI do OP II sa daný subjekt označuje v hlavičke[[3]](#footnote-3) daného rozhodnutia, žiadosti alebo správy nasledovne:
      1. **MŠVVaŠ SR:**

„*Ministerstvo školstva vedy, výskumu a športu SR konajúce podľa § 54 v spojení s § 7 ods. 11 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov ako riadiaci orgán zanikajúceho operačného programu Výskum a inovácie pri dokončovaní konaní/posudzovaní[[4]](#footnote-4)\*, ktoré boli začaté, ale neskončené do zlúčenia operačného programu Výskum a inovácie s operačným programom Integrovaná infraštruktúra, a to v postavení riadiaceho orgánu pre operačný program Integrovaná infraštruktúra (ďalej ako „poskytovateľ“)*“

* + 1. **MH SR/VA:**

„*Ministerstvo hospodárstva SR\*/Výskumná agentúra konajúce/konajúca\* podľa § 54 v spojení s § 8 ods. 7 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov ako sprostredkovateľský orgán zanikajúceho operačného programu Výskum a inovácie pri dokončovaní konaní\*/posudzovaní \*, ktoré boli začaté, ale neskončené do zlúčenia operačného programu Výskum a inovácie s operačným programom Integrovaná infraštruktúra, a to v postavení sprostredkovateľského orgánu pre operačný program Integrovaná infraštruktúra, v súlade so Zmluvou o vykonávaní časti úloh riadiaceho orgánu sprostredkovateľským orgánom zo dňa 18.12.2019\*/ 19.12.2019\* v spojení s Dohodou o plnomocenstve zo dňa 20.12.2019 (ďalej ako „poskytovateľ“)“*

* + 1. **štatutárny orgán MŠVVaŠ SR:**

„Štatutárny orgán *Ministerstva školstva vedy, výskumu a športu SR konajúci podľa § 54 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov ako štatutárny orgán bývalého riadiaceho orgánu zanikajúceho operačného programu Výskum a Inovácie pri dokončovaní konaní, ktoré boli začaté, ale neskončené do zlúčenia operačného programu Výskum a Inovácie s operačným programom Integrovaná infraštruktúra (ďalej ako „štatutárny orgán poskytovateľa“)*“

* + 1. **štatutárny orgán MH SR/VA:**

„*Štatutárny orgán* *Ministerstva hospodárstva SR\*/Výskumnej agentúry\* konajúci podľa § 54 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov ako štatutárny orgán bývalého sprostredkovateľského orgánu zanikajúceho operačného programu Výskum a inovácie pri dokončovaní konaní, ktoré boli začaté, ale neskončené do zlúčenia operačného programu Výskum a inovácie s operačným programom Integrovaná infraštruktúra (ďalej ako „štatutárny orgán poskytovateľa“)*“.

* 1. Pre tzv. dokončovacie konania súvisiace s konaním podľa § 41 a 41a zákona o príspevku z EŠIF (uvedené v § 54 ods. 5) sa daný subjekt označuje v hlavičke daného rozhodnutia takto:
     1. **MŠVVaŠ SR / MH SR / VA** (keď konajú ako správne orgány podľa § 41 ods. 5 a 6 a podľa § 41a ods. 3 a 4):

„*Správny orgán podľa § 54 ods. 5 v spojení s § 41 ods. 6[[5]](#footnote-5)\*/ § 41a ods. 4\* zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov pri dokončovaní konaní, ktoré boli začaté, ale neskončené do zlúčenia operačného programu Výskum a inovácie s operačným programom Integrovaná infraštruktúra (ďalej ako „správny orgán“)“*

* + 1. vo vzťahu k úkonom v súvislosti s identifikovaným porušením pravidiel a postupov verejného obstarávania vykonávaným poskytovateľom  podľa § 41 ods. 1 až 4 a podľa § 41a ods. 1 a 2 zákona o príspevku z EŠIF, platí princíp univerzálnej sukcesie bez akejkoľvek modifikácie, t. j. poskytovateľ koná spôsobom podľa bodu 3. ďalej a prípadné následné správne konania sa riešia ako nové veci (viď kapitola 3 tohto metodického výkladu).

1. **Úkony vykonávané na základe zmluvy o poskytnutí NFP alebo v súvislosti s ňou pri implementácii projektu, resp. pri realizácii práv a povinností na základe rozhodnutia podľa § 16 ods. 2 zákona o príspevku z EŠIF alebo v súvislosti s ním pri implementácii projektu:** Vo vzťahu k úkonom, postupom, procesom vykonávaným v priebehu implementácie projektu, vrátane kontroly projektu, platí princíp univerzálnej sukcesie bez akejkoľvek modifikácie podľa § 3 ods. 1 písm. l) v spojení s § 54 ods. 8, 10 a 11 zákona o príspevku z EŠIF.
   1. Odporúča sa označovať konajúceho poskytovateľa ďalej uvedeným spôsobom, pričom nie je nutné uviesť toto označenie priamo do hlavičky, stačí tak urobiť v texte právneho úkonu, napríklad v návrhu na uzavretie zmluvy, vo výzve na predloženie zmluvy, ktorou sa realizuje požadované zabezpečenie pohľadávky poskytovateľa, v návrhu správy z finančnej kontroly, v správe z finančnej kontroly, v návrhu na uzavretie dodatku k zmluve o NFP a pod. Týka sa vzorov CKO č. 9 až 12. Označovanie sa používa opakovane, do konca predmetného tzv. dokončovacieho konania. V individuálnych prípadoch nie je možné vylúčiť ani jednorazové použitie pri prvom úkone, ak z hľadiska typu úkonu, toho, do akého kontextu sa označenie vloží a popis zlúčenia v kontexte daného konania by bolo takéto opakované označovanie zbytočne komplikované a formalistické.

Odporúčané označenie je nasledovné:

„***Ministerstvo školstva vedy, výskumu a športu SR****\** ***/ Ministerstvo hospodárstva SR****\* ako sprostredkovateľský orgán pre operačný program Integrovaná infraštruktúra (ďalej ako „poskytovateľ“), konajúci v mene a na účet Ministerstva dopravy a výstavby SR ako riadiaceho orgánu pre operačný program Integrovaná infraštruktúra podľa zmluvy o vykonávaní časti úloh riadiaceho orgánu sprostredkovateľským orgánom, po zlúčení zanikajúceho operačného programu Výskum a inovácie do nástupníckeho operačného programu Integrovaná infraštruktúra, kedy v dôsledku zlúčenia operačných programov došlo k prechodu všetkých práv a povinností z poskytovateľa zanikajúceho operačného programu na poskytovateľa nástupníckeho operačného programu podľa § 3 ods. 1 písm. l) v spojení[[6]](#footnote-6)\* s § 54 ods. 10 a 11[[7]](#footnote-7)\* zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov“,*

* 1. Vo vzoroch CKO č. 13 a 14 sa uvedie v položke „Názov programu“ označenie nástupníckeho operačného programu (na základe univerzálnej sukcesie) a v zátvorke sa uvedie text: „*po prechode práv a povinností zo Zmluvy o NFP ako je definovaná nižšie podľa § 54 ods. 11 zákona o príspevku z EŠIF po zlúčení operačných programov“,* ktoré sa následne identifikujú (v aktuálnom prípade OP VaI do OP II). Vzhľadom na to, že pojem „Zmluva o NFP“ zahŕňa podľa zavedenej skratky priamo v texte kontrolného zoznamu aj rozhodnutie podľa § 16 ods. 2 zákona o príspevku z EŠIF, vyššie uvedený text je univerzálny.
  2. Písm. a) vyššie sa netýka vzoru CKO č. 28, kde sa do existujúceho označenia zmluvných strán nezasahuje. Odporúča sa však, aby pri existujúcich zmluvách sa pri najbližšom dodatku zlúčenie uviedlo v záverečných ustanoveniach daného dodatku a pri nových zmluvách, ktoré sa uzatvárajú po zlúčení, ale rozhodnutie ku ktorým bolo vydané ešte pred zlúčením, sa zlúčenie uviedlo do preambuly; nie je to však podmienka, preto sa môže stať, že v niektorých zmluvách o poskytnutí NFP sa zmienka o zlúčení vôbec nebude vyskytovať a aj tento stav je v poriadku.
  3. Písm. a) vyššie sa netýka ani vzoru CKO č. 30 s poukazom na § 54 ods. 8 a 9 zákona o príspevku z EŠIF. Odporúčanie majúce informačný základ uvedené v písm. b) vyššie k vzoru CKO č. 28 sa uplatní primerane.
  4. V implementácii sa pokračuje ďalej (napr. nezúčtované predfinancovania alebo zálohové platby sa zúčtujú podľa nezmenených podmienok), práva a záväzky z nezrovnalostí a z vysporiadania finančných vzťahov sa riešia podľa ustanovení § 54 ods. 12, vo vnútornom vzťahu poskytovateľov podľa § 7 ods. 12 a 8 ods. 8 zákona o príspevku z EŠIF (bližšie pravidlá sú uvedené v dôvodovej správe k zákonu č. 461/2019 Z. z.).
  5. Vo vzťahu k už vystaveným zmenkám – vychádzajúc z princípu univerzálnej sukcesie, v zmysle ktorého riadenie zanikajúceho operačného programu, s ktorým je priamo spojená aj správa pohľadávok štátu vzniknutých z tohto operačného programu,  prechádza na riadiaci orgán nástupníckeho operačného programu, ktorý je právnym nástupcom riadiaceho orgánu zanikajúceho operačného programu v celom rozsahu, nie je potrebné vo vzťahu k už vystaveným zmenkám a s nimi súvisiacim zmluvám o vyplňovacom práve vykonávať akékoľvek ďalšie právne úkony. To znamená, že ak je majiteľom zmenky Slovenská republika ako nositeľ hmotného práva a vlastník pohľadávky vzniknutej podľa zákona 292/2014 Z. z. z príspevku alebo rozhodnutia a riadiaci orgán je len správcom tejto pohľadávky, **zlúčením operačných programov nedochádza k zmene** vlastníka pohľadávky vzniknutej podľa osobitného predpisu 292/2014 Z. z., a teda ani k zmene **majiteľa zmenky, len k zmene správcu pohľadávky štátu** zabezpečenej zmenkou, a to prechodom (zo zákona), nie prevodom. Právne úkony a ich účinky predchádzajúceho správcu pohľadávky – riadiaceho orgánu zanikajúceho operačného programu pritom ostávajú zo zákona zachované s tým, že riadiaci orgán nástupníckeho operačného programu sa priamo zo zákona stáva novým správcom pohľadávok štátu vzniknutých zo zanikajúceho operačného programu, so všetkými právami a povinnosťami s tým spojenými, vrátane práv spojených s uplatnením zmenky, vystavenej na zabezpečenie pohľadávok, ktoré riadiaci orgán spravuje.

1. V nadväznosti na § 7 ods. 12 a § 8 ods. 8 zákona o príspevku z EŠIF vo vzťahu ku:
2. prijímaniu nápravných opatrení na odstránenie alebo predchádzanie identifikovaným nedostatkom zabezpečí poskytovateľ zanikajúceho operačného programu vedenie riadiacej dokumentácie (napr. manuál procedúr) aj pre konania podľa § 7 ods. 11, resp. § 8 ods. 7 a § 54 zákona o príspevku z EŠIF. Uvedená povinnosť môže byť splnená aj v rámci príslušnej riadiacej dokumentácie vypracovanej pre nástupnícky operačný program jej rovnakým alebo primeraným uplatnením,
3. prechodu správy pohľadávok z príspevku alebo pohľadávok z rozhodnutia podľa § 41 / § 41a alebo rozhodnutia o porušení finančnej disciplíny upravených podľa § 44 ods. 2 zákona o príspevku z EŠIF sa uplatňuje univerzálna sukcesia podľa podmienok zákona č. 461/2019 Z. z. Pohľadávky a záväzky, ktoré mal v správe riadiaci orgán zanikajúceho operačného programu, prechádzajú zlúčením operačných programov do správy riadiaceho orgánu nástupníckeho operačného programu. O pohľadávkach z príspevku alebo pohľadávkach z rozhodnutia týkajúcich sa prostriedkov štátneho rozpočtu alebo prostriedkov Európskej únie neschválených certifikačným orgánom vzniknutých pred zlúčením operačného programu účtuje naďalej platobná jednotka zanikajúceho operačného programu

**5 Implementácia vo veciach, ktoré začali pred účinnosťou zlúčenia operačných programov a boli realizované v tzv. medziobdobí medzi účinnosťou zlúčenia OP VaI do OP II a nadobudnutím účinnosti zákona č. 461/2019 Z. z. a následne aj po nadobudnutí účinnosti uvedeného zákona**

1. Výklad týkajúci sa tzv. medziobdobia, t. j. času medzi účinnosťou zmeny operačných programov a účinnosťou zákona č. 461/2019 Z. z. (uvedené obdobie sa ďalej označuje ako „medziobdobie“), sa špecificky týka iba zlúčenia OP VaI do OP II, a teda nemá všeobecný charakter, teda nebude aplikovaný na žiadne iné zlúčenie. Preto sa aj všetky uvádzané skutočnosti viažu výlučne na uvedené konkrétne zlúčenie.
2. Na otázky poskytovateľov týkajúce sa možností ich konania, resp. postupu pri poskytovaní príspevkov v medziobdobí CKO reagoval vydaním metodického usmernenia z 20.12.2019. Predmetné usmernenie obsahuje základný rámec možností postupu poskytovateľov zaniknutého OP VaI v základných okruhoch realizovaných pri poskytovaní príspevku v časti verejnoprávnej (pri konaní o žiadosti a pri riešení opravných prostriedkov) a v časti súkromnoprávnej (úkonoch a postupoch vykonávaných na základe alebo v súlade so zmluvou o poskytnutí NFP, vrátane kontraktačného procesu). Na uvedené usmernenie sa v plnej miere odkazuje aj v tomto výklade, na základe čoho sa usmernenie prikladá ako samostatná príloha č. 2 tohto výkladu.

6 Úprava vzorov CKO vydávaných k Systému riadenia európskych štrukturálnych a investičných fondov.

1. Vo všeobecnosti sa v dôsledku zlúčenia nemení obsah vzorov CKO č. 19, 20 a 22, ani vzorov CKO č. 9 až 14.
2. Vo vzťahu k zlúčeniu OP VaI do OP II sa tiež vzory CKO č. 19, 20 a 22, ani vzory CKO č. 9 až 14 nemenia, keďže majú všeobecný charakter, pokiaľ ide o označenie konajúceho orgánu. Z kapitoly 4 tohto metodického výkladu poskytovateľ vyberie také označenie konajúceho orgánu, ktoré sa ho týka (týka sa bodu 2 z kapitoly 4), resp. postupuje tam odporúčaným spôsobom (týka sa bodu 3 z kapitoly 4).

7 Príklady

* + - 1. V procese administratívnej finančnej kontroly, ktorá začala pred účinnosťou zlúčenia a dochádza k vydaniu návrhu správy z kontroly/správy z kontroly po účinnosti zákona č. 461/2019 Z. z. vo vzťahu k projektu pôvodne financovaného z OP VaI:
  1. kontrola prebieha a sa ukončí na základe riadiacej dokumentácie k OP VaI bez ohľadu na to, či je alebo nie je formálne zmenené jej označenie na OP II po účinnosti zlúčenia (kapitola 2 ods. 3 tohto metodického výkladu),

1. v návrhu správy z kontroly/správe z kontroly je nutné reagovať na aktuálnu situáciu spôsobom, ako je uvedené v kapitole 4 ods. 3 tohto metodického výkladu, a to pokiaľ ide o označenie konajúceho subjektu a obsahu návrhu správy/správy reagujúcej na zlúčenie operačných programov.
   * + 1. Vo vzťahu k publicite a informovanosti - nie je potrebné upravovať/meniť/nahrádzať predmety používané za účelom publicity ako výdavky realizované napr. v rámci národných projektov novými dizajnmi a označovaním nástupníckeho OP, postačuje ponechať status quo, v nadväznosti na princíp univerzálnej sukcesie a fakt, že informácia vždy obsahuje odkaz na financovanie z fondov EÚ, čo je z hľadiska EÚ kľúčová podmienka.

8 ITMS2014+

1. V nadväznosti na § 54 ods. 13 zákona o príspevku z EŠIF výstupy z ITMS2014+ (napr. žiadosti o platbu, monitorovacie správy, správy o zistených nezrovnalostiach, pohľadávkové doklady, príloha č. 2 Zmluvy o poskytnutí NFP Predmet podpory) vytvorené po zlúčení operačných programov v prechodnom období nesúce označenie alebo odkaz na zanikajúci operačný program sa považujú za výstupy v rámci nástupníckeho operačného programu.

9 Prílohy

1. Pracovná pomôcka - prevodník toho, ktorý subjekt za OP VaI koná v akom postavení v rámci OP II v dôsledku zlúčenia v procesoch, vzťahoch, úkonoch a zodpovednostiach, ktoré existovali ku dňu zlúčenia operačných programov.
2. Metodické usmernenie k postupom poskytovateľov v situácii, keď došlo k schváleniu zmeny operačných programov spočívajúcich v zlúčení OP VaI do OP II, ale súčasne nie je účinná novela zák. č. 292/2014 Z. z. viažuce sa k obdobiu medzi účinnosťou zmeny operačných programov a účinnosťou zák. č. 461/2019 Z. z.

1. napr. v rámci dedenia alebo pri zlúčení obchodných spoločností [↑](#footnote-ref-1)
2. správnym konaním je aj konanie o žiadosti a  konania o opravných prostriedkoch voči rozhodnutiu o žiadosti, hoci sú vedené podľa zákona o príspevku z EŠIF a nie podľa Správneho poriadku. Princíp jednotnosti správneho konania sa vzťahuje aj na takéto správne konania. K právoplatnosti rozhodnutia dochádza doručením rozhodnutia o odvolaní, uplynutím lehoty na podanie odvolania alebo vzdaním sa odvolania. [↑](#footnote-ref-2)
3. Hlavička (t. j. označenie konajúceho orgánu) musí spĺňať tri základné podmienky: 1. musí byť zákonná (podľa zákona); 2. musí byť vo všeobecnosti zrozumiteľná; 3. musí byť zrozumiteľná niekomu, kto o zlúčení netuší vôbec nič, napríklad, ak sa rozhodnutie alebo iný úkon vykoná dávno potom, ako k zlúčeniu došlo. V závere je zoširoka rozvedené aj zlúčenie (čoho s čím) – kvôli podmienke č. 3. a dosiahnutia lepšej zrozumiteľnosti. Je kľúčové, aby hlavička vyjadrovala, o čo naozaj v konaní ide, čím je v tomto prípade dokončenie konaní podľa § 54 zákona (spojenie podmienok 1 a 2). Nehovorí sa vôbec o aktuálnom postavení po zlúčení, lebo to nie je dôležité pre toto konanie. [↑](#footnote-ref-3)
4. \* vyberie sa relevantná možnosť [↑](#footnote-ref-4)
5. \* vyberie sa relevantná možnosť [↑](#footnote-ref-5)
6. \* text „***v spojení s § 54 ods. 10 a 11****“* - používa sa iba v prípade, ak daný úkon súvisí so zmluvou o poskytnutí NFP (vrátane návrhu zmluvy), zabezpečovacou zmluvou alebo iným právnym úkonom uvedeným v danom ustanovení, v opačnom prípade sa vymaže. [↑](#footnote-ref-6)
7. \* text „***ods. 10 a 11***“ sa nahradí textom „***ods. 8***“ ak ide o rozhodnutie podľa § 16 ods. 2 zákona o príspevku z EŠIF, ak je to relevantné [↑](#footnote-ref-7)